《望仙曲》
宋代·杨杰

麻姑王蔡迹已往，望仙亭在孤峰上。朝见五云飞，暮见五云归。

云飞云归自今古，仙来仙去谁可知。勿望仙，望仙目眩徒茫然。

白石可煮谁能言，不爱插翼冲青天。玉池且酌太和酒，一醉寿同天地久。

陶陶与物任浮沉，肯顾霞衣云组绶。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。